กรณ์ชี้จลาจลอียิปต์ทำหุ้นไทยดิ่ง
กรณ์เชื่อดัชนีหุ้นไทยปรับตัวลดลงจากเหตุนักลงทุนกังวลสถานการณ์จลาจลในอียิปต์กระทบการผลิตน้ำมัน ยันศก.ไทยยังแข็งแกร่งรับมือได้
4 ก.พ. 2554

กรณ์เชื่อดัชนีหุ้นไทยปรับตัวลดลงจากเหตุนักลงทุนกังวลสถานการณ์จลาจลในอียิปต์กระทบการผลิตน้ำมัน ยันศก.ไทยยังแข็งแกร่งรับมือได้
นายกรณ์ จาติกวณิช รัฐมนตรีว่าการกระทรวงการคลัง ให้ความเห็นกรณีที่ดัชนีตลาดหุ้นไทยปรับตัวลดลงอย่างรุนแรงในวันนี้ (31ม.ค.) ว่า ตลาดหุ้นไทยที่เปิดตลาดแล้วลดลง 16.16 จุดสอดคล้องกับตลาดหุ้นในภูมิภาคเอเซีย เนื่องจากนักลงทุนมีความกังวลเหตุการณ์จลาจลที่เกิดขึ้นในประเทศอียิปต์ ทำให้นักลงทุนเทขายหุ้นเพื่อลดความเสี่ยง เพราะวิตกกังวลในเรื่องการผลิตน้ำมันและอาจเกิดวิกฤตอย่างรุนแรงได้ อย่างไรก็ตาม เชื่อว่าเศรษฐกิจไทยมีความแข็งแกร่งที่จะรับมือกับภาวะวิกฤตของโลกได้
"ไทยมีเครื่องมือทางการคลังในการดูแลประเทศให้พ้นวิกฤตได้ไม่ต้องห่วง เพราะฐานะการคลังไทยดีมาก มีเงินเพียงพอในการกระตุ้น"นายกรณ์กล่าว
ปัจจุบันไทยมีดุลบัญชีเดินสะพัดที่เป็นบวกกว่า 1 หมื่นล้านดอลลาร์สหรัฐทำให้มั่นใจได้ว่าสามารถรองรับความผันผวนเศรษฐกิจโลกได้
ส่วนปัญหาเงินเฟ้อที่เร่งตัวสูงจากแนวโน้มราคาสินค้าที่ปรับตัวสูง ขณะนี้รัฐบาลได้พยายามเข้าไปดูแลในเรื่องนี้ ขณะที่ธนาคารแห่งประเทศไทย (ธปท.) ก็พยายามดูแลเงินเฟ้อให้เป็นไปตามกรอบ
ด้าน นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าว ถึงสถานการณ์ในประเทศอียิปต์ว่า ธปท.มองว่าปัญหากรณีความไม่สงบทางการเมืองในประะเทศอียิปต์น่าจะส่งผลกระทบทางจิตวิทยาของนักลงทุน ทำให้เกิดความไม่มั่นใจต่อสถานการณ์และเศรษฐกิจโดยรวม และอาจสร้างความผันผวนต่อทิศทางราคาพลังงาน  
“คงกระทบจิตวิทยาบ้าง แต่มองว่าเหตุการณ์นี้จะไม่ส่งผลกระทบในวงกว้าง จนก่อให้เกิดสงคราม เพราะเป็นเหตุการณ์ภายในประเทศอียิปต์เท่านั้น” นายเมธีกล่าว